Document ID: 32002D0469

Απόφαση της Επιτροπής
της 20ής Ιουνίου 2002
για την τροποποίηση της απόφασης 97/20/ΕΚ για την κατάρτιση του καταλόγου των τρίτων χωρών που πληρούν τις προϋποθέσεις ισοτιμίας για τους όρους παραγωγής και διάθεσης στην αγορά των δίθυρων μαλακίων, των εχινοδέρμων, των χιτωνοφόρων και των θαλάσσιων γαστεροπόδων, ώστε να συμπεριληφθεί η Ιαπωνία
[κοινοποιηθείσα υπό τον αριθμό Ε(2002) 2194]
(Κείμενο που παρουσιάζει ενδιαφέρον για τον ΕΟΧ)
(2002/469/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/492/ΕΟΚ του Συμβουλίου, της 15ης Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση στην αγορά ζώντων δίθυρων μαλακίων(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 9,
Εκτιμώντας τα ακόλουθα:
(1) Η απόφαση 97/20/ΕΚ της Επιτροπής(3), όπως τροποποιήθηκε τελευταία από την απόφαση 2002/21/EΚ(4), καθορίζει τον κατάλογο τρίτων χωρών από τις οποίες επιτρέπονται οι εισαγωγές δίθυρων μαλακίων, εχινοδέρμων, χιτωνοφόρων και θαλάσσιων γαστεροπόδων υπό οποιαδήποτε μορφή για ανθρώπινη κατανάλωση. Στο μέρος Ι του παραρτήματος απαριθμούνται οι ονομασίες των χωρών και των εδαφών που καλύπτονται από ειδική απόφαση βάσει της οδηγίας 91/492/ΕΟΚ, στο δε μέρος ΙΙ αναφέρονται οι ονομασίες εκείνων που μπορούν να υπαχθούν στο άρθρο 2 παράγραφος 2 της απόφασης 95/408/ΕΚ του Συμβουλίου(5), όπως τροποποιήθηκε τελευταία από την απόφαση 2001/4/ΕΚ(6).
(2) Η απόφαση 2002/470/ΕΚ της Επιτροπής, της 20ής Ιουνίου 2002, καθορίζει τους ειδικούς όρους για την εισαγωγή δίθυρων μαλακίων, εχινοδέρμων, χιτωνοφόρων και θαλάσσιων γαστεροπόδων καταγωγής Ιαπωνίας(7). Ως εκ τούτου, η απόφαση 97/20/ΕΚ θα πρέπει να τροποποιηθεί προκειμένου να συμπεριληφθεί αυτή η χώρα στο μέρος Ι του καταλόγου.
(3) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 97/20/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση εφαρμόζεται από τις 24 Ιουνίου 2002.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 20 Ιουνίου 2002.

Labels: 5
0
3
6
18